Tatoeba sentences — language code: ber
Mḥend, tikwal irennu ixeddem ula deg yiḍ, aḥbas ulac, yugar azger.
Acḥal d abrid, mi ara d-yuɣal seg lxedma s axxam, d azuɣer i d-yezzuɣur iman-is deg wakken yeɛya.
Wid yesɛan kerrzen fell-as, walan-t lḥif ikbel-it.
S tuzert n wudem ttwenniɛen-as, ttaččaren imi-s s tiẓẓit.
Deg yiḍ ɛeyyu yerna-as, yerwa terẓeg n ddunit.
Ɛemmi Mḥend d Bu ucamar ttɣimin sswayeɛ deg tɛecciwt.
Ɣas ma d taɛecciwt, temmed cwiṭ, tuwi sin yimderḥen yersen ɣef lqaɛa.
Deg tesga d lkanun-nni n zik, akka yugar-d cwiṭ n listeɛ gar sin wussawen-nni d wadeg n tmes.
Ahric ameqqran n wakud sɛeddayen-t i sin yid-sen ẓẓlen tinnegnit deg wussawen-nsen.
Awal gar-asen ur d-yettili, maca yal wa ifhem wayeḍ imi yiwen uɛekkaz i ten-yewwten.
Kra n teswiɛin, segmi ara ffɣen tanezzayt, alma yeɣli yiṭij i d-ttemlilin ɣer tekwat-nsen.
D Bu ucamar i d-iqeṭṭun kra steḥqen, d netta diɣen i yettnawalen tikwal ma yella yiwen deg-sen ur d-yegli ara s tgella yettwaheggan yagi, i asen-d-ttaken wat laɛraḍ n Rebbi.
Bu ucamar iḥemmel ad idelleg, anda i t-uwin yiḍarren-is ad yaweḍ.
Yezga kra yekka wass ittektili iberdan war ɛeyyu.
Daɣ netta, ɣas ma yedda ddeqs deg leɛmer, tazmert-is mazal-itt teǧhed, yettliwi-tt s tikli n dima.
Tuget n yimdanen imeqqranen, ladɣa wid yessen ijerreb-iten, ur ten yettawi ara deg wul-is, aṭas aya i ten-id-yessufeɣ syin, ula d isurdiyen-nsen ur ten-id-yettaṭṭaf ara.
Maca ilemẓiyen d warrac imecṭaḥ, yedda yid-sen acku yeḥsa-ten d imelsiyen, mazal urɛad ten-tekcim twekkiwt isserkayen allaɣ-nsen.
Tikwal ittuẓum awal.
Yettɣimi wissen acḥal, d awal ur d-itteffeɣ seg yimi-s.
Ul yerḥa tazmert ulac, asunded yeɣli ɣef yimi.
Iḥemmel ad yeqqim d warrac, yessen ul-nsen d amelsi.
Walan-t deg yifassen-is ixebbec, ur as-nnin d abudali.
Mḥend ilemẓi s lqella d lɛella i d-yesker mmi-s Sliman.
Yettɣullu iman-is deg waṭas n tɣawsiwin akken mmi-s kra ur t-ittxussu.
Tazmert-is akk yefka-tt ɣef Sliman d Tseɛdit.
Sliman-is, isles-it, isečč-it, isɣer-it, ayen akk i ilaqen ixdem-as-t.
Iḥemmel-it nnig n llazem.
Ula d Sliman iḥemmel baba-s.
Yettaɣ-as awal.
Ur as d-yettawi ara iberriyen.
D aqcic yettɣimin ɣer yiman-is.
D aqcic yeṭṭafaren iwellihen n yimawlan-is d yiselmaden-is.
Daɣ netta yuwi-d iman-is deg uɣerbaz, ulac win ur t-ncekker ara.
Iseggasen ttɛeddayen, netta yettɛeddi seg uswir aɣurbiz ɣer wayeḍ almi yuweḍ ɣer tesdawit ad yeg tizrawin-is tinafellatin.
Netta yuɣal d ilemẓi ma d baba-s d yemma-s terza-d ɣur-sen temɣer.
Mi d-yeqleɛ tixeftin-is seg tesdawit dayen ifukk tizrawin-is, issawel-as-d uwanek ad yeg leqdic-is aɣelnaw.
Isɛedda sin yiseggasen n lɛesker deg tneẓruft n tmurt.
Taggara yuɣal-d ɣer Tzerrajt, anda i as-teɣli timiḍt d wanda i yezdeɣ tezdeɣ twacult-is, i icedha nezzeh.
Yestaɛfa kra n wussan i yestahel aṭas, inuda ɣef yixeddim yufa.
Tixeddimt-is tessuli-d ddeqs aswir n tudert n twacult-is.
Ula d baba-s mi yettkel fell-as, tikkelt yexdem, tikkelt yeqqim, ur t-yeɣsib ara lḥal am zik.
Daɣ netta yefreḥ nezzeh s wamek teffeɣ ttrebga i d-irebba Sliman.
Lxir i as-yexdem mi mecṭuḥ yettuɣal-it-id ass-a yal ass.
D asureg i as-yessurug ddeɛwat n lxir i mmi-s.
Leɛtab i yeɛteb fell-as, yeffeɣ-as ɣer tafat.